《赠弟观之王传心馆数语送行》
宋代·陈著

今日为何日，风雨春寒痴。
吾心方恻恻，门外剥啄谁。
谓我欲见方，迎面三吁嘻。
出语复梗塞，书担行有期。
岂不怀室家，将以疗我饥。
平生手足谊，奈何忽违离。
执手因与言，吾道其果非。
达则仕行志，穷则为人师。
去家二舍近，非是天一涯。
行矣汝其勉，第问归何时。
久而挽首答，身如马受羁。
去住不在我，此况谁得知。
吾年七十四，疾病常乘衰。
汝年亦五十，半发成雪丝。
年事俱至此，时光去如飞。
紫荆次第花，鸣雁□相归。
触目成感慨，赠别难为辞。
但闻主人贤，安心免相思。
明朝溪亭酒，为我酌一卮。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。